Akkor sem, ha emberek között nő fel, hiszen az ember nevelte farkasokat a kutyákhoz hasonlóan sok mindenre meg lehet tanítani, irányításuk, féken tartásuk, azaz kezelhetőségük szempontjából soha nem lesznek a kutyákhoz hasonlatosak - derült ki az Eötvös Loránd Tudományegyetem (ELTE) etológusainak legújabb vizsgálatából.

Az intenzív szocializáció ellenére sem lehet őket könnyen rávenni, hogy az eldobott tárgyat visszahozzák és odaadják, és gyakrabban mutatnak agressziót, mint a hasonló körülmények között nevelt kutyák.

A kutatásban 16 farkas- és 11 kutyakölyköt neveltek azonos módon, kézből pár napos kortól és rendszeresen tesztelték őket 3 és 24 hetes koruk között. Intenzív emberi környezethez történő szocializációjuk alatt a gondozók a kis állatokat mindenhová magukkal vitték napi tevékenységeik során, így napi 22-24 órát töltöttek együtt. Ennek köszönhetően az állatok már nagyon fiatal koruktól naponta találkoztak új vizuális, hang- és szagingerekkel, emberekkel, állatokkal és idegen tárgyakkal.